Diari Oficial de la Generalitat Valenciana


Sumari del DOGV 4464, del 21-03-2003 (2003/3176)

RESOLUCIÓ de 10 març de 2003, de la Secretaria General de la Presidència de la Generalitat Valenciana, per la qual es regula la concessió d'ajudes institucionals a activitats de tipus lúdic, cultural, festiu o artístic d'arrelada tradició en els costums del poble valencià, referents a les Fogueres Alacantines de Sant Joan, en virtut de la delegació establida en l'article 3 del Decret 9/2002, de 5 de setembre, del president de la Generalitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4464

Data del DOGV
:   21-03-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/3176


Data del document
:   10-03-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Alacant
    * ajuda pública
    * cultura popular
    * suport econòmic

RESOLUCIÓ de 10 març de 2003, de la Secretaria General de la Presidència de la Generalitat Valenciana, per la qual es regula la concessió d'ajudes institucionals a activitats de tipus lúdic, cultural, festiu o artístic d'arrelada tradició en els costums del poble valencià, referents a les Fogueres Alacantines de Sant Joan, en virtut de la delegació establida en l'article 3 del Decret 9/2002, de 5 de setembre, del president de la Generalitat Valenciana. [2003/X3176]
  
Els pressupostos de la Generalitat Valenciana per a 2003, en la seua línia T2060000, programa 112.40, Relacions Externes, contemplen la concessió genèrica de suport institucional, per un import màxim i global de 30.090 euros, a persones físiques o jurídiques per a la realització d'activitats de tipus lúdic, cultural, festiu o artístic d'arrelada tradició en els costums del poble valencià.
  
La celebració de les tradicionals fogueres alacantines, amb motiu de la festivitat de Sant Joan Baptista, és una de les activitats que amb major singularitat reflectixen i projecten el peculiar tarannà i cultura del poble de la nostra comunitat, així com el seu sentir lúdic artístic.
  
La Comissió Gerent de les Fogueres és l'organisme al qual, entre altres, competix l'atorgament dels distints premis i guardons previstos per a les diferents categories de fogueres que anualment es construïxen i planten en els carrers i barris de la ciutat d'Alacant amb motiu de les Festes de Sant Joan.
  
La Presidència de la Generalitat Valenciana desitja contribuir al major lluïment i consolidació de les tradicionals fogueres amb l'atorgament d'un premi a l'artista autor de la foguera guanyadora del primer premi de totes les categories en la seua edició de 2003, com tradicionalment ha vingut fent en anys anteriors, i un altre a la corresponent comissió.
  
La designació de la foguera guanyadora del premi de referència competix a la Comissió Gestora de les Fogueres.
  
En virtut d'això, resolc:
  
Establir les bases per a la concessió per part de la Generalitat Valenciana dels Premis president de la Generalitat Valenciana a la comissió i a l'artista autor de la foguera guanyadora del primer premi de totes les categories en les Festes de Sant Joan d'Alacant, en la seua edició de 2003.
  
Primera
  
La Generalitat Valenciana atorgarà els Premis president de la Generalitat Valenciana a la comissió i a l'artista autor de la foguera guanyadora del primer premi de totes les categories en les Festes de Sant Joan d'Alacant, edició de 2003.
  
L'artista autor rebrà, com a premi, la quantitat bruta de sis mil deu euros (6.010 euros) una vegada deduïts, si és procedent, els pertinents impostos o retencions d'aplicació. En el cas que foren diverses persones físiques els autors, l'import es dividirà per parts iguals per a cada u d'ells.
  
La corresponent comissió de la foguera guanyadora rebrà mil huit-cents tres euros (1.803 euros) com a premi.
  
Segona
  
La designació de la foguera guanyadora del primer premi de totes les categories de les Festes de Sant Joan en la seua edició de 2003 competix, en l'ús de les seues atribucions, a la Comissió Gestora de les Fogueres.
  
Tercera
  
La Comissió Gestora de les Fogueres notificarà, amb la major brevetat possible, a la Secretaria General de la Presidència de la Generalitat Valenciana, quina ha sigut la foguera guanyadora del primer premi de totes les categories en l'edició de les Festes de Sant Joan d'Alacant 2003 i el seu autor o autors.
  
Esta comunicació s'efectuarà per mitjà de la remissió del document que, segons la seua norma interna de funcionament, es dispose com propi per a tal designació.
  
Quarta
  
Una vegada identificats els guanyadors dels premis a què es referix la base primera, la Secretaria General de la Presidència emetrà la resolució nominativa de concessió al seu favor.
  
Quinta
  
La Secretaria General de la Presidència de la Generalitat Valenciana requerirà, tant a l'artista autor com a la comissió de la foguera guanyadora del citat premi perquè, en compliment de la vigent normativa pressupostària i de concessió d'ajudes i de subvencions, aporten els documents necessaris per a lliurar el premi al seu favor, molt especialment aquells que acrediten, respectivament, de trobar-se al corrent de les obligacions fiscals i davant de la Seguretat Social, així com si s'han obtingut altres ajudes o subvencions d'administracions o ens públics distints a la Presidència de la Generalitat Valenciana per a la mateixa finalitat objecte de col·laboració econòmica per part d'esta última, als efectes d'allò que s'ha previst per l'article 47, punt 4, apartat b) del Text Refós de la Llei d'Hisenda Pública de la Generalitat Valenciana (TRLHPGV), en la redacció donada per l'article 20 de la Llei 14/1997, de 29 de desembre, de la Generalitat Valenciana, de mesures de gestió administrativa i financera i d'organització de la Generalitat Valenciana, lloc en relació amb l'article 47, punt 8, del TRLHPGV.
  
Sexta
  
Previs els tràmits administratius i pressupostaris d'obligat compliment, la Presidència farà efectiu l'import del Premi President de la Generalitat Valenciana a favor dels seus respectius titulars en les quanties disposades en la base primera.
  
Contra la present resolució que posa fi a la via administrativa es podrà interposar potestativament recurs de reposició davant el mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveu els articles 116 i 117 de la Llei 30/1992 de 26 de novembre del Règim Jurídic de les Administracions Públiques i del Procediment comú, en la redacció donada per la Llei 4/1999, de 13 de gener, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació, de conformitat amb el que establixen els articles 10 i 46 de la Llei 29/1998, de 13 de juliol Reguladora de la Jurisdicció Contenciosa Administrativa.
  
Tot això sense perjuí que s'utilitze qualsevol altra via que es considere oportuna.
  
València, 10 de març de 2003.- El secretari general: Vicente Gomis Cerdán.